**ELŐTERJESZTÉS**

**Szombathely Megyei Jogú Város Közgyűlésének 2019. február 28-i ülésére**

**Javaslat a Szombathelyi Haladás Labdarúgó és Sportszolgáltató Kft-vel kapcsolatos döntés meghozatalára.**

Szombathely Megyei Jogú Város Önkormányzata 10.200.000.-Ft összegű törzsbetéttel rendelkezik a Szombathelyi Haladás Labdarúgó és Sportszolgáltató Kft-ben, amelynek megfelelően a társaságban 10,2%-os tulajdoni arányt képvisel. A 100.000.000.-Ft összegű törzstőke emelést követően is megmaradtak önkormányzatunk számára biztosított ún. aranyszavazati jogosultságok. Így SzMJV Önkormányzatát egyetértési jog illeti meg a társaság által működtetett labdarúgó csapatok Szombathely Városától eltérő pályaválasztói színhelyen, jelenlegitől eltérő név, cím, illetve csapat színek alatt történő szerepeltetése, valamint a társaság székhelye, felügyelő bizottság elnöke megválasztása, a társsági szerződés módosítása, továbbá a klublicenc tárgyában történő döntéshozatalnál.

A Haladás Vasutas Sportegyesület megalakulásának 100 éves évfordulóján különösen méltatlan a Kft. labdarúgó csapatának szakmai teljesítménye. Ennek az eredménynek is betudható a Labdarúgó Klub és a szurkolók kapcsolatának jelenlegi helyzete. A szurkolók és a csapat között a viszony megromlott, amely kihat a csapat teljesítményére. Megfontolandó, hogy a társaság működésében a szurkolók kistulajdonosi pozícióban részt vállaljanak, így közvetlen információkkal rendelkezzenek a társasági döntésekről, azok előkészítéséről. Ennek feltétele, hogy a különböző szurkolói csoportok egységes szervezeti formát öltsenek. A szurkolók létrehozták a valamennyi szurkolói csoportot tömörítő – jogi személyiséggel nem rendelkező - 1919 Szurkolói Szövetséget. Javaslom, hogy a 1919 Szurkolói Szövetség tagjai által létrehozott vagy megnevezett jogi személyiséggel rendelkező szervezet részére értékesítsen Önkormányzatunk 1 %-os üzletrészt.

A Ptk. 3:167. § (2) bekezdése alapján üzletrész kívülálló személyre történő átruházása esetén a többi tag, a társaság vagy a társaság által kijelölt személy - ebben a sorrendben - az elővásárlási jogra vonatkozó rendelkezések megfelelő alkalmazásával másokat megelőzően jogosult. E jog átruházása semmis. Az üzletrész másokat megelőző megszerzésére irányuló jog a tagokat üzletrészeik egymáshoz viszonyított mértéke szerint, arányosan illeti meg.

(3) Az üzletrész másokat megelőző megszerzésére irányuló jognak a társaság általi gyakorlásáról és e jog gyakorlására harmadik személy kijelöléséről a társaság taggyűlése dönt.

(4) Az üzletrész másokat megelőző megszerzésére irányuló jog megsértésével kötött szerződés hatálytalanságának megállapítása iránt a szerződéskötéstől számított egyéves jogvesztő határidőn belül lehet pert indítani.

(5) Ha a tag az ajánlat közlésétől számított tizenöt napon belül, a társaság vagy a társaság által kijelölt személy az ajánlat közlésétől számított harminc napon belül nem nyilatkozik, úgy kell tekinteni, hogy jogával nem kívánt élni.

(6) Ha a társasági szerződés az üzletrész kívülálló személyre történő átruházását a társaság beleegyezéséhez köti, a beleegyezés megadásáról a taggyűlés dönt. Ha a társaság az átruházási szándék bejelentésétől számított harminc napon belül nem nyilatkozik, a beleegyezést megadottnak kell tekinteni. Semmis a társasági szerződés azon rendelkezése, amely ennél hosszabb határidőt biztosít.

(7) A társasági szerződésben az üzletrész pénzszolgáltatás ellenében, kívülálló személyre történő átruházása érvényesen nem zárható ki.

Az 1 %-os üzletrész névértéken történő értékesítése esetén a vételár 1.000.000.-Ft. Az üzletrész értékét Szombathely Megyei Jogú Város Önkormányzata vagyonáról szóló 40/2014.(XII.23.) számú rendelete 5. § (1) bekezdés c) pontja alapján 6 hónapnál nem régebbi üzleti értékelés alapján lehet meghatározni. A vevő személyének tisztázása és az üzletrész értékének meghatározása után taggyűlési döntés szükséges. A vagyonrendelet 17. § (1) bekezdése szerint „Ha a gazdasági társaságban az önkormányzati tulajdonrész 25 %, vagy az alatti, úgy a társaság legfőbb szervének (taggyűlés, közgyűlés) hatáskörébe tartozó kérdésekben a polgármester dönt.

A tulajdonszerzésen túl indokolt a társaság felügyelő bizottságában is helyet biztosítani a 1919 Szurkolói Szövetség delegáltja részére. Javaslom, hogy a Közgyűlés kérje fel az ügyvezetőt a társasági szerződés módosításának előzőekkel összhangban lévő módosításának előkészítésére és taggyűlés elé történő beterjesztésére.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2019. február 28.**

**/: Dr. Puskás Tivadar :/**

**Határozati javaslat**

**…./2019. (II. 28.) Kgy. sz. határozat**

1. A Közgyűlés egyetért azzal, hogy az Önkormányzat Szombathelyi Haladás Labdarúgó és Sportszolgáltató Kft-ben meglévő 10,2%-os üzletrészéből 1 % értékesítésre kerüljön a 1919 Szurkolói Szövetség tagjai által létrehozott vagy megnevezett jogi személyiséggel rendelkező szervezet részére.
2. A Közgyűlés felkéri a polgármestert, hogy Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (a vagyonrendelet) 5. § (1) bekezdés c) pontja alapján az üzleti értékelés beszerzéséről gondoskodjon, és – a vagyonrendelet 17. § (1) bekezdése alapján – az Önkormányzat, Szombathelyi Haladás Labdarúgó és Sportszolgáltató Kft-ben meglévő 10,2%-os üzletrészéből 1 % értékesítését ajánlja fel a 1919 Szurkolói Szövetség tagjai által létrehozott vagy megnevezett jogi személyiséggel rendelkező szervezet részére.
3. A Közgyűlés egyetért azzal, hogy a 1919 Szurkolói Szövetség felügyelő bizottsági tagot delegáljon a Szombathelyi Haladás Labdarúgó és Sportszolgáltató Kft. felügyelő bizottságába. A Közgyűlés felkéri az ügyvezetőt, hogy a társasági szerződés módosítását az előzőeknek megfelelően készítse elő és terjessze a taggyűlés elé jóváhagyásra.
4. A Közgyűlés felhatalmazza a polgármestert, hogy az 1-3. pontokban foglaltaknak megfelelően szavazzon a taggyűlésen.
5. A Közgyűlés felhatalmazza a polgármestert az üzletrész értékesítéséhez kapcsolódó megállapodás aláírására.

**Felelős**: Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

 Lakézi Gábor, a Városüzemeltetési Osztály vezetője

 Tóth Miklós, a Szombathelyi Haladás Labdarúgó és Sportszolgáltató Kft ügyvezetője)

**Határidő**: azonnal